
Stanje na področju odpadkov je alarmantno
Slovenija je posejana z okoli 50.000 divjimi odlagališči, ki kot magnet privlačijo še več odpadkov. Ocenjuje se, da je ilegalno odvrženih okrog 400.000 ton odpadkov. Skoraj 20 % je nevarnih okolju, živalim in človeku. Mnoga se nahajajo na vodovarstvenih območjih in onesnažujejo pitno podtalnico, zato jih je nujno očistiti.
Ozadje akcije
V Sloveniji se vsako leto zgodi preko 300 najrazličnejših čistilnih akcij na lokalni ravni. Poskusi organizacije vseslovenske akcije so bili najbolj izraziti v akcijah Vsak po svojo vrečo smeti in Prijavi packo v naravi. Rezultati so vzpodbudni, ampak akcije niso prepojile celotne Slovenije. Nato je prišel video s predstavitvijo estonske akcije in popolnoma spremenil način, kako gledamo na problematiko odlagališč. 
 
Estonci so dokazali, da je možno 

V Estoniji se je 3. maja 2008 zgodila akcija pod imenom Let's Do It, Estonia! (Dajmo, Estonija!). Na dan čiščenja je 50.000 prostovoljcev, kar pomeni 4 % prebivalstva, z natančno koordinirano čistilno akcijo odstranilo iz narave 10.000 ton smeti iz sicer čudovite narave – v samo petih urah! V običajnih okoliščinah bi država za to potrebovala tri leta in več kot 22 milijonov evrov!
Video estonske kampanje:
http://www.youtube.com/user/ocistimo  
Ekologi brez meja
V Sloveniji se je na uvodnem sestanku 2. 9. 2009 zbralo 16 ljudi, tri tedne kasneje je podporo in voljo za pomoč izkazalo že več kot 350 posameznikov. To število iz dneva v dan raste.
Držimo se temeljnega načela estonskega projekta, da je to neprofitna, pristna državljanska akcija, ki ni povezana z nobeno politično stranko, posameznim podjetjem ali nevladno organizacijo. Prihajamo iz mnogih nevladnih okoljskih organizacij, društev, smo različnih starosti in poklicev. Kot skupina imamo dovolj ambicij, znanja, dostojanstva, pripadnosti, organizacijskih sposobnosti in delovne pripravljenosti, da bomo skupaj z vsemi partnerji in prostovoljci projekt brez dvoma uspešno izpeljali.
K sodelovanju vabimo vse slovenske vrtce, šole, fakultete, občine, zavode, društva, okoljske inštitute, podjetja, vlado itn.
Podporniki
Že v prvih fazah projekta nam je podporo izkazalo kar nekaj podjetij. Podjetje Neolab nam pripravlja spletno stran, Geopedia nam je izdelala poseben portal za iskanje in izdelavo baze divjih odlagališč, agencija Pristop pa nudi podporo oglaševalski kampanji. Do tega trenutka so k akciji aktivno pristopili še Mestna občina Ljubljana, občina Pivka, Fakulteta za humanistične študije v Kopru in Zavod za gozdove Slovenije. 

 
Cilji
· Akcijo bomo izvedli v enem samem dnevu. 

· V akciji bo sodelovalo prek 200.000 prostovoljcev, vključno z otroki in starši. Čistili bodo okolice šol, ulice, pohodniške in sprehajalne poti, obrežja rek, parke, mestna središča ter vzporedno v obliki posebnih ekip tudi divja odlagališča. 

· Očistili bomo več kot 10.000 divjih odlagališč in z njih odstranili preko 20.000 ton komunalnih odpadkov.  

· Naredili bomo prvi digitalni register in nacionalni zemljevid z lokacijami 10.000 divjih odlagališč.
· Združili bomo moči z vlado, ministrstvi, javno upravo, občinami, komunalami službami, vojsko in policijo, z najrazličnejšimi nevladnimi organizacijami, zavodi, zvezami in društvi, vrtci, osnovnimi in srednjimi šolami ter podjetji.
· Vse ekološke čistilne akcije, ki potekajo v spomladanskem času, bomo združili na en datum in s skupnim namenom.
· Z ozaveščanjem in vzporednimi izobraževalnimi aktivnostmi bomo dolgoročno prispevali k izboljšanju odnosa do ravnanja z odpadki in povečali stopnjo recikliranja.  

· V pripravo ozaveščevalnih aktivnosti za trajnostno ravnanje z okoljem in odpadki bomo vključili čim več šol in vrtcev
· Spodbujali bomo trajnostno razmišljanje v državnih inštitucijah in podjetjih v smislu povečanja proizvodnje in ponudbe ekoloških izdelkov in storitev, ter sprejetja čim več smernic za eko pisarne 
· Ponudili bomo pobude za preučitev in izboljšanje zakonodaje na področju regulacije divjih odlagališč in recikliranja odpadkov
· Spodbujali bomo okoljske razprave na ravni celotne države, deležnikov in javnih inštitucij. 
· Z umetniškimi inštalacijami in ekološkimi aktivnostmi bomo opozorili na okoljske probleme.
· Organizirali bomo eno najodmevnejših zabav v Slovenskem prostoru kot v zahvalo prostovoljcem, ki so sodelovali v akciji.
· Z Zbirališčem idej bomo ponudili možnost sodelovanja, mreženja in realizacije novih pozitivnih idej.
· Pokazali bomo, da lahko skupaj dosežemo nemogoče.
 
Rezultati in učinki akcije
· Slovenija bo imela preko 2000 čistejših šolskih in sprehajalnih poti, čistejše reke, parke, jezera, in okolico stanovanjskih naselij. 

· Preko 10.000 očiščenih divjih odlagališč, s katerih bomo odstranili več kot 20.000 ton smeti. 

· Spletna stran akcije bo ena od najbolj obiskanih strani v tem obdobju, poleg informacij o akciji in možnostih sodelovanja bodo obiskovalci lahko na njej našli tudi o ekologiji, predstavitve ekoloških aktivnosti Slovenskih podjetij, priročnike in nasvete s strani nevladnega sektorja in javnih inštitucij.
· S poudarjanjem sodelovanja, prostovoljstva in pozitivih vrednot bomo krepili povezovanje, prijateljstvo in uporabo socialnih veščin med sodelujočimi. 

· Glede na izkušnje iz tujine in predvideno sodelovanje 200.000 prostovoljcev lahko upravičeno pričakujemo, da bo akcija “Očistimo Slovenijo v enem dnevu” največja prostovoljna akcija v Sloveniji vseh časov. 

· Z akcijo bomo dosegli tudi vidne dolgoročne učinke na področju ločenega zbiranja odpadkov, uporabo vrečk iz blaga, zmanjšanje potrošnje ter tako dosegli glavni cilj akcije - spremembo navad vseh državljanov.
Zakladnica idej
Eden izmed bistvenih rezultatov akcije bo tudi zakladnica idej, v kateri se bo na tisoče ljudi iz vse Slovenije skupaj trudilo uresničevati projekte, za katere si nihče od nas ni predstavljal, da jih je mogoče izpeljati. Prav vsakdo lahko pripiše svojo idejo in morda nam jo bo skupaj uspelo uresničiti. Tako lahko Slovenija postane ena od vodilnih držav na področju mreženja in projektov s področja ekologije, zdravega načina življenja in trajnostnega razvoja.
Za več informacij obiščite spletno stran www.ocistimo.si
ali pa nas kontaktirajte na: info@ocistimo.si

